Els infants que avui s'eduquen a les aules de les escoles d'arreu del país són els qui demà decidiran quins aliments compren per alimentar-se ells i les seves famílies.
Per tant, educar-los en la importància d'una bona elecció és un tema clau que no només els beneficiarà a ells, sinó que ha de permetre beneficiar els productors agroalimentaris i el conjunt de la societat.
Aquest coneixement es pot transmetre de diferents i múltiples maneres: ja sigui introduint aquests conceptes en el currículum de les diferents matèries, a través del treball desenvolupat en l'hort escolar, amb visites a pagesos o parcs agraris, o també mitjançant la introducció dels aliments ecològics en els menús escolars.
Tots aquests recursos donen valor a la pagesia que ha apostat per treballar de manera ecològica i l'apropa a tota la comunitat educativa.
El Consell Català de la Producció Agrària Ecològica (CCPAE) impulsa el projecte educatiu Ecosegell.cat, un recurs educatiu digital per a nens i nenes de 10 a 14 anys per treballar a les escoles i a casa els principis de la producció agrària ecològica i l'etiquetatge dels aliments bio.
El projecte pedagògic s'ha realitzat en col·laboració amb l'Associació Vida Sana il'empresa Ecotrui.
Ecosegell.cat és la primera iniciativa d'aquest tipus a tot l'estat espanyol.
El material digital consta de tres jocs: un qüestionari sobre la producció ecològica, un taller per fer la teva pròpia etiqueta de producte bio i una activitat per cuinar.
Podeu consultar tota la informació d'aquest recurs clicant al següent enllaç:
El consum d'aliments és una realitat quotidiana als centres educatius: a l'hora d'esmorzar (proveït per l'escola a l'etapa 0-3, i de casa la resta de l'alumnat), del dinar (majoritàriament per l'alumnat de 0 fins als 12 anys i generalment també ofert dels 12 als 16) i el berenar (només a les escoles bressol).
Els menjadors dels centres educatius sovint són una part més del projecte educatiu del centre, de manera que la tasca educativa de l'escola és coherent precisament perquè va més enllà del temps lectiu: alimentar-nos no és només cobrir unes necessitats fisiològiques, sinó que aporta salut, fomenta criteris de consum l'aprenentatge d'habilitats socials i és una realitat socialitzadora.
La tria de cada aliment que ens mengem, tenint en compte tot el procés des de la seva producció, transformació, distribució i elaboració, és una aposta per models més o menys respectuosos amb l'ambient i més o menys justos amb la societat i el món.
En els projectes desenvolupats a les escoles i instituts en el marc de Barcelona Escoles + Sostenibles (BcnE+S), molts centres han fomentat criteris de sostenibilitat en la realització de les activitats relacionades amb els àpats a l'escola.
Conceptes com la seguretat alimentària, la sobirania alimentària, el comerç just, la recuperació de varietats autòctones, els aliments integrals, les proteïnes vegetals, els additius alimentaris, la cuina sana, el compostatge, etc. es poden desenvolupar als centres escolars i esdevenir un camp ampli d'experimentació i de presa de decisions en el que la comunitat educativa reconeix que l'alimentació i el consum són àmbits transformadors de la realitat local-global actual.
L'Ajuntament de Barcelona, des del programa BcnE+S, amb l'ajut d'entitats i professionals que treballen en aquest àmbit i, amb la complicitat d'escoles, instituts i associacions de famílies, publica aquesta guia, en la que s'aporta informació, formació, eines i criteris perquè la comunitat educativa sigui impulsora de models d'alimentació més agroecològica.
Manual per a la introducció dels aliments ecològics i de proximitat a les escoles" és una publicació que té per objectiu ajudar a totes aquelles famílies, mestres i altres persones interessades en introduir els aliments ecològics i de proximitat als àpats dels centres educatius.
Aquesta guia, que suposa la materialització d'una de les actuacions del Pla d'Acció per a l'alimentació i l'agricultura ecològiques 2008-2012, ha estat publicada per la Generalitat de Catalunya en col·laboració amb la Taula de Treball d'Alimentació Escolar Ecològica, que és qui n'ha elaborat els continguts, i L'Era, Espai de Recursos Agroecològics, que ha tirat endavant la coordinació d'aquest projecte.
A continuació podeu descarregar, en format PDF, aquest manual:
La maleta pedagògica De l'hort a casa consisteix en un recull de materials didàctics adreçats a l'alumnat i al professorat de primària i secundària de Catalunya que es presenta dins d'una caixa de cartró il·lustrada com si fos una caixa de fusta amb fruita i verdura.
Tots els col·legis i instituts que vulguin disposar de la Maleta pedagògica la poden sol·licitar en préstec al seu Centre de Recursos Pedagògics de referència
En el cas de que algun altre organisme o institució catalana tingui interès en demanar en prèstec la Maleta, podeu enviar-nos un email sol·licitant-la ( [EMAIL] )
Si voleu més informació, a continuació podeu descarregar la Guia per al professorat de la Maleta pedagògica.
L'exposició itinerant Què són els aliments ecològics? era un material que explicava què és la producció ecològica d'aliments d'una manera atractiva i didàctica.
Estava formada per 6 plafons explicatius, un tauler de joc i un llibre de receptes.
Amb aquesta exposició, el Departament d'Agricultura, Ramaderia, Pesca, Alimentació i Medi Natural va oferir, fins a l'any 2013, una eina al professorat per treballar amb els alumnes les característiques de la producció ecològica dels aliments i sensibilitzar dels beneficis de produir i consumir productes ecològics.
Tot i que l'exposició itinerant ja no existeix, a continuació es poden descarregar les imatges, en alta resolució i en format pdf, dels sis panells que la componien; així com, la guia per al professorat que l'acompanyava, per si algun centre escolar vol aprofitar aquest material per a alguna actuació relacionada amb el coneixement i difusió de la producció agroalimentària ecològica.
Nota: L'empresa que els ha creat, "Lavola", cedeix els drets d'autor d'aquesta exposició per a un ús no lucratiu.
Aquesta publicació, que s'ha fet en format d'àlbum il·lustrat, pretén donar a conèixer l'agricultura ecològica entre els nens i nenes de primària, proporcionant al mateix temps una eina atractiva als seus educadors, per la qual cosa ha estat distribuïda a totes les escoles de primària de Catalunya.
L'objectiu d'aquest àlbum és ajudar a la conscienciació i educació de la població infantil, productors i consumidors del futur, amb l'esperança que contribueixin a la protecció i conservació del medi ambient i la salut.
A continuació podeu descarregar, en format PDF, aquest àlbum:
El Consell Comarcal de l'Urgell ha editat el manual "Pensem en el que mengem?", del projecte "Menjadors Escolars Ecològics", desenvolupat dins del seu programa d'assessorament i foment de l'agricultura ecològica i local.
El manual inclou informació sobre el sistema alimentari actual i els seus efectes, així com algunes de les raons de la importància de fomentar una agricultura i els seus sistemes productius amb criteris sostenibles, tant per al medi ambient com per a la nostra salut.
A continuació pot descarregar-se aquest document, en format pdf, des de l'espai web del Servei Educatiu de l'Urgell.
Aquest llibre, de Joan Solé i Hilda Weissmann, va ser publicat l'any 2006 pel Sector de Serveis Urbans i Medi Ambient de l'Ajuntament de Barcelona per donar eines pràctiques a tots els docents que estan desenvolupant iniciatives d'horticultura ecològica a les escoles.
Així, es parla dels aspectes a tenir en compte a l'hora d'instal·lar l'hort, d'escollir les eines i estris per treballar-hi, sobre la terra, el compost, les plantes i la seva salut i sobre l'organització de la plantació.
Així mateix, es proposa tot un seguit d'activitats pedagògiques per tal d'integrar l'hort a l'aula i al laboratori.
L'any 2010 es va publicar una segona part d'aquesta guia on s'explica com fer un hort en recipients.
A continuació podeu descarregar, en format pdf, aquesta guies
Dins del portal de la Generalitat, en l'apartat de Medi Ambient, hi trobem una secció dedicada a Educació i sostenibilitat que disposa d'una sèrie d'informacions i continguts relatius als horts i jardins escolars.
L'Àrea de Govern de Medi Ambient i Mobilitat de l'Ajuntament de Madrid, ha editat en format digital un interessant manual sobre hort urbà ecològic que aporta informació útil sobre com dissenyar un hort urbà, la seva cura i manteniment seguint les normes de l'agricultura ecològica.
L'índex del contingut d'aquest manual és el següent:
Les necessitats de les hortalisses
Preparació del sòl i fertilització
Descripció dels principals cultius
Tasques a l'hort al llarg de l'any
Bibliografia i enllaços web d'interès
A continuació podeu descarregar, en format pdf, aquest manual.